《白鱼得蟫字七排》
清代·许廷壁

披蒲恰傍文澜阔，汲绠将穷学海深。丹鸟有时资照映，白鱼于此任浮沉。

羽陵几度潜踪入，脉望三生慧业寻。独向词源矜吐纳，惯从经穴恣贪侵。

分明吞墨同乌鲗，彷佛衔书效赤禽。咀味却耽蝌蚪简，知音应托鞠通琴。

十年食古终须化，一字填胸便不禁。乞得芸香堪辟汝，那愁为蠹更为蟫。

作者简介：许廷璧，清道光年间（1821～1850）人士，生平不详。以下诗作收录于徐宗干编，海东书院刊印之《瀛州校士录》。